Peusel | Health24
Posted by: Marinda | 2008/07/09
Ek is een van daardie mense wat 'n groot probleem het met peusel. Ek is gedurig "honger" en altyd op soek na iets om aan te kou tussen maaltye.
Ek eet daagliks 2 vrugte (appel en 'n piesang) sowel as 'n porsie gemengde groente saam met my hoofmaal.
Sal dit my kj inname aansienlik verhoog as ek "peusel" aan groente tussen maaltye. Ek oorweeg dit om vir my wortels, komkommer, tamatie, ens. saam te bring kantoor toe en tussen maaltye daaraan te eet, maar ek wil nie graag hê my kj inname moet verhoog nie aangesien ek graag ongeveer 5kg wil verloor.
My probleem is dat ek gereeld lus word vir soetgoed. Hoe kan ek hierdie gewoonte met gesonde kos vervang?
Kan u vir my idees gee van hoe om die groente peuselhappies meer interessant, maar ook vetvry te hou?
Eintlik soos ek net nou vir Phil verduidelik het (sien hieronder), sal peusel aan lae-vet, lae-kJ kosse of 6 klein maaltye per dag gewigsverlies aanhelp. Die kosse wat jy noem soos wortels, komkommer, tamatie, en ook seldery, sal nie jou energie-inname ontspoor nie. Wat soetigheid aanbetref, sal dit miskien werk as jy kunsmatig versoete kougom gebruik want dit soet smaak flous die liggaam om te dink dat jy iets soets geëet het, maar jy kry geen kJ in nie. Jy kan ook lae-kJ vrugte soos appels, pere, pruime, bessies (bv. aarbeie) en sitrusvrugte eet as jy lus is vir soetigheid - almal van hierdie vrugte het 'n betreklik lae energie-inhoud, bevat geen vet nie en is boonop baie gesond.